UV: Jansen moet gaan, eis betogersFoto: Twitter via @PostBadSantana Die groep, onder leiding van SR-president Lindokuhle Ntuli, het gesê hulle deel in die stryd van die werkers wat ook vandeesweek op kampus teen die uitbesteding van dienste betoog het. “Die geveg van die werkers en die studente is natuurlik geïntegreer. Studente kan hulle nie distansieer van die werkers se geveg nie,” het die groep in die memorandum gesê. Die groep betogers het vroeër die week erge skade op die Kovsies-kampus aangerig, dermate dat die kampus vir die res van die week moes sluit. Eiendom is beskadig, vensters is gebreek, vullisblikke is omgegooi en die standbeeld van CR Swart is afgebreek. Deel van die groep se eise is egter dat geen stappe gedoen word teen enige student of werker wat aan die betogings deelgeneem het nie. “Studente wie se registrasie dalk ingetrek kan word, moet toegelaat word om die akademiese jaar te voltooi en nie finansieel uitgesluit word nie. Die Shimla-park-voorval moet onafhanklik ondersoek word en alle studente wat betogers aangerand het, moet aan die pen ry,” het die groep gesê. Die groep het verder geëis dat die “transformasie- en dekoloniseringproses” op die kampus bespoedig word, dat die standbeeld van oudpres. MT Steyn verwyder word en dat die geboue op die kampus hernoem word na swart struggle-helde. Daar word ook geëis dat 70% van koshuisinwoners swart moet wees en dat studente se sosio-ekonomiese status die hoofoorweging moet wees in die plasing van studente in koshuise. “Heimat, Welmoed en Amelia [privaat koshuise buite die kampus] mag nie toegelaat word om aan universiteitsaktiwiteite deel te neem in dieselfde hoedanigheid as daghuise nie. Die demografie van die universiteitsraad en senaat moet onmiddellik hersien word en daar moet meer swart senaat en raadslede wees. Kovsie Privaatverblyf moet die perseel wat hulle tans op die kampus beset, ontruim.” Jansen het Dinsdag tydens ŉ mediakonferensie gesê hy is teleurgesteld dat sommige werkers en “ŉ klein groepie gelei deur die SR-president” besluit het om te betoog aangesien die universiteit al sedert verlede jaar onderhandelinge voer om aan die twee groepe se eise te voldoen.